3-METHYLCROTONYL-CoA CARBOXYLASE trot–er grundað á broytingar í MCCCD 1-íleguni 3-Methylcrotonyl-CoA carboxylasu trot (3-MCCd) sæst javnan í Føroyum. Higartil er bert ein ílegu-variantur staðfestur í Føroyum og hann er í MCCCD 1 íleguni. Varianturin ber heitið c. 1526 delG, og er partur av ílegukanningini hjá Amplexa Genetics. Fólk við 3-MCC tróta eitt enzym, sum hjálpir til við umseting og niðurbróting av aminosýruni leucin. Arvagongdin fyri MCCCD 1 er víkjandi. Víkjandi arvagongd Fyri ílegur, sum eru víkjandi, er tað soleiðis, at sjúkan ella sjúkutekin koma ikki til sjóndar uttan so, at bæði eintøkini av íleguni eru broytt–bæði tað frá mammuni og tað frá pápanum. (Støðan hjá barninum ytst til høgru í tekningini niðanfyri) Sum tað sæst á myndini, so eru sannlíkindini hjá einum pari, har bæði foreldrini eru berarar, at 1/4 (25%) av børnunum verða” ikki berarar”; 2/4 (50%) verða berarar; og 1/4 (25%) verða dupult berarar og altso sjúk. Hvørji eru tekinini við 3-Methylcrotonyl-CoA carboxylase deficiency? Nýføðingar við 3-MCCd tykjast vanligir við føðing, men vísa ofta tekin uppá sjúku tíðliga í barnaárunum. Árinini frá 3-MCCd kunnu variera frá løttum til livshættislig og fevna um trupulleikar við trivnaði og at taka føði til sín, afturvendandi vaml og leyst lív, troyttleiki og maktaloysi.